क्याम्पाचौरले देखेको सन्दीप
नेपाली क्रिकेटमा राजु खड्का आफ्नो समयका उत्कृष्ट ब्याट्सम्यान थिए । नेचुरल हिटिङले उनलाई सफल ब्याट्सम्यान बनाएको थियो । उनी यही माध्यमबाट नेपाली राष्ट्रिय टोलीका कप्तान पनि बने । उनको पालामा क्रिकेटमा अहिलेजस्तो तामझाम केही थिएन । वर्षभर एउटा प्रतियोगिता खेल्यो र बस्यो । 
चितवन — नेपाली क्रिकेटमा राजु खड्का आफ्नो समयका उत्कृष्ट ब्याट्सम्यान थिए । नेचुरल हिटिङले उनलाई सफल ब्याट्सम्यान बनाएको थियो । उनी यही माध्यमबाट नेपाली राष्ट्रिय टोलीका कप्तान पनि बने । उनको पालामा क्रिकेटमा अहिलेजस्तो तामझाम केही थिएन । वर्षभर एउटा प्रतियोगिता खेल्यो र बस्यो । उनको पालामा ट्वान्टी–२० क्रिकेट आएको नै थिएन । जब यो स्वरुपको क्रिकेट भित्रियो उनी प्रशिक्षक बनिसकेका थिए । उनको मनमा खेलिरहने एउटा विषय भनेको क्रिकेटको छोटो संस्करण त्यति खेर भए आफू कस्तो हुन्थ्यो भनेर हो । त्यही पनि कुनै पनि नेपाली खेलाडी विश्वको सबैभन्दा ठूलो मानिएको इन्डियन प्रिमियर लिग (आईपीएल) मा पुग्छन् भनेर खड्काले कल्पना गरेकै थिएनन् । उनकै प्रशिक्षणमा हुर्किएका सन्दीप लामिछानेले आईपीएलमा दिल्ली डेयरडेभिल्सको यात्रा गरेर खड्कालाई अचम्ममा पारेका छन् । भारतको बेंङलोरमा आइतबार भएको अक्सनमा भाउ लागेपछि आईपीएल पुग्ने सन्दीप पहिलो नेपाली खेलाडी बनेका थिए । सोमबार दिउँसो खड्का नारायणगढको क्याम्पा चौर मैदानमा खेल्न आएका खेलाडीलाई सिकाइरहेका थिए । त्यसले उनलाई तीन वर्षअघि क्षणलाई स्मरण गरायो, जतिखेर १३–१४ वर्षे कलिलो केटो सोध्दै सोध्दै प्रशिक्षण गर्न आइपुगेको थियो । त्यही केटो (सन्दीप) आईपीएलमा अनुबन्धित भएका पाउँदा खड्का हर्षित भएका छन् । चितवन जिल्ला क्रिकेट संघद्वारा सञ्चालित चितवन क्रिकेट एकेडेमीको प्रशिक्षणमा आएका दर्जनभन्दा खेलाडीका लागि सन्दीप आईपीएलको यात्रा एउटा उदाहरणीय विषय थियो । केही त सन्दीपसँगै सिक्न आएका खेलाडी छन् । ‘भाग्य एउटा विषय हो, गन्तव्यमा पुग्न मिहिनेत र समर्पण चाहिन्छ । सन्दीपले सुरुकै दिनदेखि त्यसलाई कायम राखे,’ प्रशिक्षक खड्का भन्दै थिए । तीन वर्षअगाडि सन्दीप यहाँ पहिलोपल्ट प्रशिक्षणमा आएका थिए । त्यसको केही समयपछि राष्ट्रिय टोलीका तत्कालीन प्रशिक्षक पुबुदु दासानायकेले सन्दीपलाई राष्ट्रिय टोलीको संरचनाभित्र पुर्‍याएका हुन् । नेपालबाट २०१६ को जनवरीमा बंगलादेशमा आईसीसी यू–१९ विश्वकप खेलेको दुई वर्षपछि नै सन्दीपले आईपीएलमा छलाङ मारेका हुन् । चितवन जिल्ला क्रिकेटका पदाधिकारीहरू आईपीएलसम्मको सन्दीप यात्रा अगाडि त्यही पहिलो दिन सम्झेर रोमान्चित बनिरहेका छन् । ‘ऊ एकैपल्ट यहाँ क्रिकेट सिक्न आएको थिएन । क्रिकेटमा उसको लगाव पहिलेदेखि नै थियो । भारतमा पनि खेलिसकेका थिए सायद । उसको क्षमतालाई विभिन्न चरणमा प्रशिक्षकहरूले तिखारेका छन्,’ चितवन जिल्ला क्रिकेट संघका अध्यक्ष कैलाश प्रधानले भने, ‘मुख्य भनेको ऊ आफै खुबी भएका खेलाडी हुन् र त्यहीअनुसार उनले मिहिनेत गर्दै आफ्नो यात्रा अगाडि बढाए ।’चितवन एकेडेमीमै प्रशिक्षण गरेका सुशील कँडेल र दीपेश श्रेष्ठ यू–१९ विश्वकपमा पुगेर अडकएको समयमा सन्दीपले राष्ट्रिय टोलीको यात्रा तय गरिसकेका थिए । उनले यसबीच हङकङ ब्लिट्ज र अस्ट्रेलियामा माइकल क्लार्कको एकेडेमीमा प्रशिक्षण गर्न भ्याएका थिए । बंगलादेश प्रिमियर लिग र पाकिस्तान सुपर लिगको ड्राफ्ट हुँदै सन्दीप आईपीएलसम्म पुगेका हुन् । ‘चितवन जिल्ला क्रिकेटको फेसबुक पेजमा सोध्दै सन्दीप यहाँ अभ्यास गर्न आएका थिए । युवा, उत्साह निकै, मिहिनेत निकै गर्ने, त्यति टाढाबाट दैनिक ऊ यहाँ अभ्यास गर्न आउँथ्यो । समर्पण उस्तै थियो,’ जिल्ला क्रिकेट संघका सदस्य सुदीप पियाले स्मरण गरे, ‘यो छोटो अवधिमा सन्दीपले यो यात्रा गर्दा निकै गर्विलो अनुभव भइरहेछ । पहिलो दिनदेखि नै उसले केही अतिरिक्त गर्न खोजिरहेको देखिन्थ्यो । खेलाडीमात्र होइन मैदानबाहिर पनि ऊ रमाइलो मान्छे हो । त्यस्तै सक्रिय छ, गीत गाउँछ । टिमप्रति छुट्टै लगाव छ ।’पिया सन् २००० मा एसीसी ट्रफी खेल्न यूएई जाने बन्द प्रशिक्षणमा थिए । आफ्नो समयका स्पिनर रहेका पिया सन्दीपको क्षमता नै उनको आईपीएलसम्मको यात्रा मान्छन् । उनी भन्दै थिए, ‘सुरु–सुरुमा म्याटमा यस्तो बल घुमाउने मान्छेले भोलि–पर्सि के गर्ला जस्तो लाग्थ्यो । उसको त्यही बल घुमाउने खुबीले उसलाई आईपीएलमा पुर्‍याएको छ । उसको हतियार भनेको मुख्यत: बल टर्न गर्नु नै हो । उनले त्यसको प्रतिफल पाइरहेको छ । मैले अहिलेसम्म देखेकामा सबभन्दा बढी बल टर्न नै उसैले गर्छ । सन्दीपले अन्टार्टिकाको आइसमा पनि बल घुमाउन सक्छ भन्ने मेरो विश्वास छ ।’ जिल्ला अध्यक्ष प्रधान केन्द्रको क्रिकेट विवादले सन्दीपजस्ता धेरै खेलाडी बन्दी बनेर बसिरहेकामा दुखेसो गर्छन् । ‘नेपाली क्रिकेट विवादको बन्दीमा पर्दा त्यसको धेरै असर पारेको छ । सन्दीप यो बन्दीबाट उम्किए पनि अन्य धेरै प्रतिभा नेपाली क्रिकेट विवादले रोकिएका छन्,’ उनले भने । दासानायके तीन वर्षअगाडि सन्दीपको पहिचान गरे पनि उनलाई राष्ट्रिय क्रिकेटको क्याम्पमा पर्न समय लाग्यो । ‘बन्द प्रशिक्षणमा उसको नाम थिएन । मैले नेपाली यू–१९ का प्रशिक्षक जगत टमाटालाई फोन गरेर जिल्ला संघले आफ्नै खर्च पठाउँछ उसलाई क्याम्पमा हेरिदिनुपर्‍यो भनेर अनुरोध गरेको थिएँ । उसले क्याम्पमा सर्वाधिक विकेट लिएछ, त्यसपछि ऊ नेपालको यू–१९ टोलीमा पर्दै आएको छ,’ सन्दीपको यात्राबारे कैलाश स्मरण गर्दै थिए । सन्दीपको आईपीएल यात्राले क्याम्पा चौरलाई पनि चर्चामा ल्याइदिएको छ । क्याम्पा चौरमा आगामी केही दिनमा विकास रनिङ सिल्ड फुटबल प्रतियोगिता हुँदै छ । त्यसैका लागि घाँसले पिच छोपिएको छ । एकेडेमीमा सिक्न आउने खेलाडीहरू कुनाको नेट्समा अभ्यास गर्न खुम्चिएका छन् । जिल्ला क्रिकेट संघले खड्काको प्रशिक्षण खर्च बेहोरेको छ । राष्ट्रिय खेलकुद परिषद् र नेपाल क्रिकेट संघले पनि खड्कालगायत स्थानीय प्रशिक्षकको अवस्था हेरेर अरु सन्दीप लामिछानेहरू निकाल्ने वातावरण मिलाइदिन स्थानीयहरूको अनुरोध छ ।